*Энергия үнемдеу туралы*

*Заң жобасының таныстырылымына баяндама,*

*2021 жылғы 16 наурыз, 15:00*

**Құрметті Александр Александрович!**

**Құрметті депутаттар мен жұмыс тобының мүшелері!**

***Слайд 2*** (келесі слайд)

Заң жобасы еліміздің Тұңғыш Президентінің 2018 жылғы 10 қаңтардағы Қазақстан халқына Жолдауын *(«Төртінші өнеркәсіптік революция жағдайындағы дамудың жаңа мүмкіндіктері»)* іске асыру аясында Жалпыұлттық іс-шаралар жоспарын орындау, атап айтқанда кәсіпорындардың энергия тиімділігіне қойылатын талаптарды күшейту, сондай-ақ «Жасыл экономикаға» көшу жөніндегі тұжырымдамада көзделген жалпы ішкі өнімнің энергия сыйымдылығын одан әрі төмендетуді қамтамасыз ету мақсатында әзірленді.

*Анықтама үшін: Тұжырымдамаға сәйкес ЖІӨ-нің энергия сыйымдылығын 2020 жылға қарай 25% - ға, 2030 жылға қарай 30% - ға және 2008 жылғы деңгейден 2050 жылға қарай 50% - ға төмендету қажет.*

***Слайд 3*** (келесі слайд)

Заң жобасы энергия үнемдеу және энергия тиімділігін арттыру саласындағы заңнама нормаларын жетілдіруге бағытталған. Жалпы Заңның 9-бабына өзгеріс енгізіліп, 2 жаңа баппен толықтыру көзделген.

Негізгі бағыттар, ол Мемлекеттік энергетикалық тізілім, энергия аудиті, мемлекеттік бақылау, бюджет секторы және өңірлік саясат.

***Слайд 4*** (келесі слайд)

**Бірінші**, ірі кәсіпорындарда *(жылына 1 500 т.т. астам тұтынатын)* **энергия унемдеу мәселелері бойынша жауапты тұлғаларды енгізу ұсынылады**, олар энергия менеджерлерінің рөлін атқармақ.

*Аңықтама үшін: Қазақстанда энергетикалық менеджмент жүйесін енгізу ерікті сипатқа ие.*

Сонымен қатар, энергетикалық тізілім шеңберінде **жеке сектор үшін ақпарат тізбесін оңтайландыру ұсынылады**. Бұл ретте, мемлекеттік сектор үшін - бенчмаркинг жүргізу және ұсынымдар дайындау мақсатында автоматтандырылған жылу пунктімен жарақтандырылуы туралы, сондай-ақ басқа ақпаратпен толықтыру жолымен **оны кеңейту ұсынылады.**

***Слайд 5*** (келесі слайд)

**Екінші, энергия аудиторларына үміткерлерді аттестаттау бойынша функцияларды қызметкерлердің лайықтылығын растау жөніндегі органдарға беру** ұсынылады *(бүгінгі күнге аттестаттауды уәкілетті орган жүргізеді).*

Бұл шара сала сарапшыларының кәсіби деңгейін арттыруға ықпал етеді, нәтижесінде, жүргізілетін энергия аудиттерінің сапасы жақсарады.

Бұдан бөлек, заң жобасымен энергия аудиттерін міндетті, мақсатты және жедел энергия аудиті етіп **жіктеуді енгізу** көзделеді.

***Слайд 6*** (келесі слайд)

**Үшінші**. Энергия үнемдеу саясатын іске асыруда жергілікті атқарушы органдар маңызды рөл атқарады. Бүгінде жергілікті деңгейде энергия үнемдеу жөніндегі шараларға бағытталған бағдарламалар жоқ.

Осыған байланысты, **жергілікті атқарушы органдарға** **жол карталарын қабылдау және іске асыру** бойынша құзырет беру ұсынылады.

**Төртінші,** энергия үнемдеудің елеулі әлеуеті бар **бюджет секторын реттеуді күшейту мақсатында** *(әкімшілік ғимараттардың энергия үнемдеу әлеуеті 40% - ға дейін жетеді)*, келесі құралдар ұсынылады:

* Мемлекеттік мекемелерде энергия үнемдеуді қамтамасыз ететін, сонымен бірге энергия тұтынатын жабдықтар нарығын қайта құруға серпін беретін **Энергия тиімді мемлекеттік сатып алуларды енгізу***.*
* **Энергия тұтыну нормативтерін қабылдау**, олардың сақталуына мониторинг жүргізу, бенчмаркинг және энергия тиімділік бойынша тиісті ұсынымдарды беру.

***Слайд 7*** (келесі слайд)

**Бесінші.**Сондай−ақ, энергия үнемдеу саласы үшін жаңа мемлекеттік бақылау тетігін- яғни субъектілерге **бармай профилактикалық бақылауды** енгізу, оны жүргізу тәртібін айқындау көзделеді.

Заң жобасын қабылдаудың нәтижесінде мынадай оң құқықтық және әлеуметтік-экономикалық нәтижелер көзделеді:

- Жалпы ішкі өнімнің энергия сыйымдылығын төмендету;

- Бюджет секторының энергия тиімділігін арттыру;

- Энергия аудитінің сапасын арттыру;

- Нарықтағы энергия тиімді жабдықтардың үлесін ұлғайту.

Құрметті депутаттар, Заң жобасын іске асыру республикалық бюджеттен қосымша қаржы шығындарын талап етпейді және теріс әлеуметтік-экономикалық немесе құқықтық салдарға әкеп соқпайды.

**Баяндама аяқталды! Назарларыңызға рахмет!**